b'\n_START_ARTICLE_\nGastroenteritis\n_START_SECTION_\nZnaki in simptomi\n_START_PARAGRAPH_\nTipi\xc4\x8dna znaka gastroenteritisa sta driska in bruhanje, manj pogosto je prisoten le eden od obeh. Pojavijo se lahko tudi trebu\xc5\xa1ni kr\xc4\x8di. Znaki in simptomi se obi\xc4\x8dajno pojavijo 12\xe2\x80\x9372 ur po oku\xc5\xbebi s povzro\xc4\x8diteljem. \xc4\x8ce gre za virusni izvor, bolezen obi\xc4\x8dajno izzveni v enem tednu. Nekatere oblike bolezni virusnega izvora se lahko ka\xc5\xbeejo tudi z vro\xc4\x8dino, utrujenostjo, glavobolom in bole\xc4\x8dimi mi\xc5\xa1icami. \xc4\x8ce gre za kri v blatu, so vzrok manj verjetno virusi in verjetneje bakterije. Nekatere oblike oku\xc5\xbebe z bakterijami spremljajo hude bole\xc4\x8dine v trebuhu, ki lahko trajajo tudi ve\xc4\x8d tednov._NEWLINE_Otroci, oku\xc5\xbeeni z rotavirusi, po navadi popolnoma okrevajo v treh do osmih dneh. V revnih dr\xc5\xbeavah, kjer zdravljenje kljub hudi obliki oku\xc5\xbebe obi\xc4\x8dajno ni na voljo, lahko driska vztraja dlje \xc4\x8dasa. Pogost zaplet driske je dehidracija, ki lahko v huj\xc5\xa1i obliki pri otrocih povzro\xc4\x8di zakasnelo kapilarno polnjenje, slab turgor (napetost) ko\xc5\xbee in nenormalno dihanje. Na obmo\xc4\x8djih s slabimi zdravstvenimi razmerami lahko pri otrocih prihaja do ponovitev oku\xc5\xbebe, ki lahko vodi v podhranjenost, zavrto rast in dolgoro\xc4\x8dno zakasnitev kognitivnega razvoja._NEWLINE_Po oku\xc5\xbebi s kampilobakterjem se pri 1\xc2\xa0% obolelih pojavi reaktivni artritis, pri 0,1\xc2\xa0% pa Guillain-Barrejev sindrom. Hemoliti\xc4\x8dni uremi\xc4\x8dni sindrom (HUS) je lahko posledica oku\xc5\xbebe z bakterijami vrste Escherichia coli ali Shigella, ki izlo\xc4\x8dajo Shigov toksin \xe2\x80\x93 ta povzro\xc4\x8da trombocitopenijo (zni\xc5\xbeanje \xc5\xa1tevila krvnih plo\xc5\xa1\xc4\x8dic), ledvi\xc4\x8dno odpoved in hemoliti\xc4\x8dno anemijo (slabokrvnost zaradi propada rde\xc4\x8dih krvni\xc4\x8dk). Pri otrocih se hemoliti\xc4\x8dni uremi\xc4\x8dni sindrom pojavlja pogosteje kot pri odraslih. Nekatere virusne oku\xc5\xbebe lahko povzro\xc4\x8dijo benigne infantilne napade.\n_START_SECTION_\nVzrok\n_START_PARAGRAPH_\nVirusi (zlasti rotavirus) in bakterije vrste Escherichia coli in kampilobakter so poglavitni povzro\xc4\x8ditelji gastroenteritisa, bolezen pa lahko povzro\xc4\x8dijo \xc5\xa1e \xc5\xa1tevilni drugi mikroorganizmi. Vzrok je lahko tudi neinfekcijski, a je veliko manj verjeten. Tveganje za oku\xc5\xbebo je ve\xc4\x8dje pri otrocih, zlasti zaradi njihove pomanjkljive imunosti in razmeroma slabe higiene.\n_START_SECTION_\nVirusi\n_START_PARAGRAPH_\nZa rotavirus, norovirus, adenovirus, in astrovirus je znano, da povzro\xc4\x8dajo virusni gastroenteritis. Najpogostej\xc5\xa1i vzrok gastroenteritisa pri otrocih je rotavirus, pogostnosti obolenja v razvitem in nerazvitem svetu pa so podobne. V pediatri\xc4\x8dni starostni skupini povzro\xc4\x8dajo virusi pribli\xc5\xbeno 70\xc2\xa0% epizod nalezljive driske. Rotavirus je zaradi pridobljene imunosti manj pogosto vzrok bolezni pri odraslih. Norvirus je povzro\xc4\x8ditelj v pribli\xc5\xbeno 18\xc2\xa0% vseh primerov._NEWLINE_Norovirus je v ZDA vodilni vzrok gastroenteritisa med odraslimi in je vzrok za ve\xc4\x8d kot 90\xc2\xa0% obolenj. Do teh krajevno omejenih epidemij navadno pride, kadar je skupina ljudi prisiljena \xc5\xbeiveti dolo\xc4\x8den \xc4\x8das v utesnjenem okolju, kot so na primer potni\xc5\xa1ke ladje, bolni\xc5\xa1nice ali restavracije. Ljudje so lahko ku\xc5\xbeni dlje \xc4\x8dasa, tudi po prenehanju driske. Norovirus je vzrok za pribli\xc5\xbeno 10\xc2\xa0% primerov pri otrocih.\n_START_SECTION_\nBakterije\n_START_PARAGRAPH_\nCampylobacter jejuni je v razvitem svetu glavni vzrok za bakterijski gastroenteritis, polovica teh primerov je povezana z u\xc5\xbeivanjem perutnine. Pri otrocih so bakterije vzrok v pribli\xc5\xbeno 15\xc2\xa0% primerov, pri \xc4\x8demer so najbolj pogoste vrste Escherichia coli, salmonele (Salmonella), \xc5\xa1igele (Shigella]) in kampilobakterji (Campylobacter). \xc4\x8ce je hrana kontaminirana z bakterijami in ostane nekaj ur pri sobni temperaturi, se bakterije razmno\xc5\xbeijo, kar pove\xc4\x8da mo\xc5\xbenost oku\xc5\xbebe.  Nekatera \xc5\xbeivila, pogosto povezana z boleznijo, so med drugim surovo ali kuhano meso, perutnina, morski sade\xc5\xbei in jajca, surovi kal\xc4\x8dki, nepasterizirano mleko in mehki siri ter sadni in zelenjavni sokovi. V dr\xc5\xbeavah v razvoju, \xc5\xa1e posebej v podsaharski Afriki in Aziji, je kolera pogosto vzrok za gastroenteritis.Te oku\xc5\xbebe se obi\xc4\x8dajno pojavijo zaradi kontaminirane vode ali hrane._NEWLINE_Bakterija Clostridium difficile, ki proizvaja toksine, je pomemben povzro\xc4\x8ditelj driske, ki pogosteje prizadene starej\xc5\xa1e. Otroci lahko prena\xc5\xa1ajo te bakterije brez pojava simptomov. Bakterija je pogost vzrok za drisko pri osebah, ki so sprejete v bolni\xc5\xa1nico, pogosto zaradi uporabe antibiotikov. Staphylococcus aureus kot povzro\xc4\x8ditelj ku\xc5\xbene driske se lahko pojavi tudi pri ljudeh, ki so jemali antibiotike. Potovalna driska je ena od bakterijskih oblik gastroenteritisa. Ob izpostavljenosti \xc5\xa1tevilnim organizmom, med drugim Clostridium difficile, salmonelam in kampilobakterjem, zdravila za zni\xc5\xbeevanje kisline pove\xc4\x8dujejo tveganje za ob\xc4\x8dutne oku\xc5\xbebe. Tveganje je pri jemanju zaviralcev protonske \xc4\x8drpalke ve\xc4\x8dje kot pri antagonistih H2.\n_START_SECTION_\nZajedavci\n_START_PARAGRAPH_\nTudi \xc5\xa1tevilne pra\xc5\xbeivali lahko povzro\xc4\x8dijo gastroenteritis, najpogosteje Giardia lamblia, poro\xc4\x8dali pa so \xc5\xbee tudi o primerih zaradi oku\xc5\xbebe z Entamoeba histolytica in Cryptosporidium. Kot skupina so ti povzro\xc4\x8ditelji odgovorni za okoli 10\xc2\xa0% primerov pri otrocih. Giardia se pogosteje pojavlja v dr\xc5\xbeavah v razvoju, vendar je kot povzro\xc4\x8ditelj bolezni ta zajedavec do neke mere prisoten skoraj povsod. Pojavlja se pogosteje pri osebah, ki se vra\xc4\x8dajo z obmo\xc4\x8dij z visoko raz\xc5\xa1irjenostjo, pri otrocih, ki obiskujejo vrtec, pri mo\xc5\xa1kih, ki imajo spolne odnose z mo\xc5\xa1kimi, in po hudih nesre\xc4\x8dah.\n_START_SECTION_\nPrenos\n_START_PARAGRAPH_\nDo prenosa lahko pride z u\xc5\xbeivanjem onesna\xc5\xbeene vode ali s souporabo oku\xc5\xbeenih predmetov. V krajih s suhim in de\xc5\xbeevnim obdobjem se kakovost vode v de\xc5\xbeevnem obdobju obi\xc4\x8dajno poslab\xc5\xa1a, kar sovpada s \xc4\x8dasom izbruhov. Na obmo\xc4\x8djih s \xc5\xa1tirimi letnimi \xc4\x8dasi so oku\xc5\xbebe pogostej\xc5\xa1e pozimi. Pomemben vzrok po vsem svetu so neustrezno pripravljene stekleni\xc4\x8dke s hrano za dojen\xc4\x8dke. Pogostnost prenosa je povezana tudi s slabo higieno, zlasti med otroci, ki bivajo v prenatrpanih gospodinjstvih in ki se slabo hranijo. \xc4\x8ce odrasli ljudje postanejo proti dolo\xc4\x8denim organizmom odporni, znakov ali simptomov bolezni ve\xc4\x8d ne ka\xc5\xbeejo, tako da predstavljajo naravni vir oku\xc5\xbeb. Nekateri povzro\xc4\x8ditelji bolezni (na primer \xc5\xa1igele) so prisotni samo pri primatih, drugi spet pri \xc5\xa1tevilnih \xc5\xbeivalskih vrstah (na primer Giardia).\n_START_SECTION_\nNeku\xc5\xbeni primeri\n_START_PARAGRAPH_\nZa vnetje prebavil obstajajo \xc5\xa1tevilni vzroki, ki niso ku\xc5\xbenega izvora. Med pogostej\xc5\xa1imi so med drugim zdravila (kot na primer nesteroidna protivnetna zdravila), nekatera \xc5\xbeivila, kot sta laktoza (pri osebah, ki je ne prena\xc5\xa1ajo) in gluten (pri ljudeh s celiakijo). Tudi Crohnova bolezen je eden izmed neku\xc5\xbenih vzrokov za (pogosto resen) gastroenteritis. Bolezen lahko nastopi tudi sekundarno, zaradi toksinov. Nekatera s hrano povezana obolenja, ki jih spremljajo slabost, bruhanje in driska, so med drugim: zastrupitev Ciguatera zaradi u\xc5\xbeivanja kontaminiranih rib roparic, zastrupitev s pokvarjenimi ribami (najpogosteje iz dru\xc5\xbeine sku\xc5\xa1), zastrupitev s tetrodotoksinom, med drugim zaradi u\xc5\xbeivanja mesa ribe napihovalke, in botulizem, obi\xc4\x8dajno zaradi nepravilno konzervirane hrane._NEWLINE_\xc5\xa0tevilo primerov neku\xc5\xbenega gastroenteritisa v nezgodnih ambulantah ZDA je od leta 2006 do leta 2011 upadlo za 30\xc2\xa0%. Med dvajsetimi najpogostej\xc5\xa1imi primeri na oddelkih za nujno medicinsko pomo\xc4\x8d je \xc5\xa1tevilo obolenj z neku\xc5\xbenim gastroenteritisom v tem \xc4\x8dasovnem obdobju do\xc5\xbeivelo najve\xc4\x8dji upad.\n_START_SECTION_\nPatofiziologija\n_START_PARAGRAPH_\nGastroenteritis je bolezen, pri kateri je vzrok za bruhanje ali drisko oku\xc5\xbeba tankega ali debelega \xc4\x8drevesa. Spremembe v tankem \xc4\x8drevesu so obi\xc4\x8dajno nevnetnega zna\xc4\x8daja, na debelem \xc4\x8drevesu pa gre za vnetne spremembe. \xc5\xa0tevilo mikroorganizmov, potrebnih za povzro\xc4\x8ditev oku\xc5\xbebe, sega vse od enega samega (za Cryptosporidium) pa do 10\xe2\x81\xb8 (za Vibrio cholerae)._NEWLINE_V primeru virusov nastopita slabost in bruhanje zaradi spro\xc5\xa1\xc4\x8danja velikih koli\xc4\x8din serotonina ob uni\xc4\x8denju enteroendokrinih celic, kar vzdra\xc5\xbei center za bruhanje preko delovanja na kemoreceptorsko pro\xc5\xbeilno cono. Driska se pojavi zaradi uni\xc4\x8denja enterocitov, ki so odgovorni za privzem (absorpcijo) hranil (npr. elektrolitov in ogljikovih hidratov) in svetline \xc4\x8drevesja. Zaradi uni\xc4\x8denja teh celic se zmanj\xc5\xa1a povr\xc5\xa1ina notranje plasti tankega \xc4\x8drevesja za absorpcijo, kar vodi v pove\xc4\x8dan osmotski gradient v svetlini \xc4\x8drevesja ter osmotski vlek vode, blato pa se zaradi tega zmeh\xc4\x8da oz. uteko\xc4\x8dini.\n_START_SECTION_\nDiagnoza\n_START_PARAGRAPH_\nGastroenteritis se obi\xc4\x8dajno diagnosticira klini\xc4\x8dno na osnovi znakov in simptomov prizadete osebe. Dolo\xc4\x8ditev to\xc4\x8dnega vzroka obi\xc4\x8dajno ni potrebna, saj obi\xc4\x8dajno ne vpliva na potek zdravljenja. Vendar pa je treba opraviti kulturo stolice pri bolnikih, ki imajo v blatu kri, pri osebah, ki so lahko \xc5\xbertev zastrupitve s hrano, in pri osebah, ki so pred kratkim obiskale katero od dr\xc5\xbeav v razvoju. Diagnosti\xc4\x8dno testiranje se lahko izvede tudi v namene nadzora. Ker pri pribli\xc5\xbeno 10\xc2\xa0% dojen\xc4\x8dkov in majhnih otrok pride do hipoglikemije, se za to skupino priporo\xc4\x8da meritev ravni glukoze v serumu. Pri sumu na hudo dehidracijo je priporo\xc4\x8dljivo preveriti elektrolite in delovanje ledvic.\n_START_SECTION_\nDehidracija\n_START_PARAGRAPH_\nUgotoviti, kak\xc5\xa1no vlogo igra pri bolniku dehidracija, je pomemben del diagnoze; obi\xc4\x8dajno se dehidracija deli na blago (izguba 3\xe2\x80\x935\xc2\xa0% telesne te\xc5\xbee), zmerno (6\xe2\x80\x939\xc2\xa0%) in hudo (\xe2\x89\xa5 10\xc2\xa0%). Pri otrocih so najbolj zanesljivi znaki za zmerno ali hudo dehidracijo dolgotrajno kapilarno polnjenje, slab turgor ko\xc5\xbee in nenormalno dihanje. Drugi vidni znaki, uporabni za prepoznavo izsu\xc5\xa1itve, so (\xc4\x8de se pojavijo ob prej na\xc5\xa1tetih) med drugim usedle o\xc4\x8di (tj. pomik zrkla navzad, enoftalmus), zmanj\xc5\xa1ana aktivnost, odsotnost solz in suha usta. Normalno mokrenje in pitje teko\xc4\x8din sta pomirjujo\xc4\x8da znaka. Laboratorijsko testiranje nima bistvenega klini\xc4\x8dnega pomena pri dolo\xc4\x8danju resnosti dehidracije.\n_START_SECTION_\nDiferencialna diagnoza\n_START_PARAGRAPH_\nDrugi mo\xc5\xbeni vzroki znaki in simptomi, ki posnemajo znake in simptome gastroenteritisa in ki jih je treba izklju\xc4\x8diti, so med drugim vnetje slepi\xc4\x8da, volvulus (zasuk \xc4\x8drevesa), vnetna \xc4\x8drevesna bolezen, oku\xc5\xbeba se\xc4\x8dil in sladkorna bolezen. Med alternativami so tudi insuficienca trebu\xc5\xa1ne slinavke, sindrom kratkega \xc4\x8drevesa, Whipplova bolezen, celiakija in zloraba odvajal. Diferencialna diagnoza se lahko nekoliko zaplete, \xc4\x8de pri prizadeti osebi prihaja samo do bruhanja ali pa samo do driske (ne hkrati)._NEWLINE_V tretjini primerov se lahko vnetje slepi\xc4\x8da izra\xc5\xbea z bruhanjem, bole\xc4\x8dinami v trebuhu in majhno koli\xc4\x8dino driske, v nasprotju z obse\xc5\xbeno drisko, ki je zna\xc4\x8dilna za gastroenteritis. Tudi oku\xc5\xbebe plju\xc4\x8d in se\xc4\x8dil lahko pri otrocih povzro\xc4\x8dijo bruhanje ali drisko. Klasi\xc4\x8dna diabeti\xc4\x8dna ketoacidoza (DKA) se izra\xc5\xbea z bole\xc4\x8dinami v trebuhu, slabostjo in bruhanjem, vendar brez driske. Ena od \xc5\xa1tudij je razkrila, da so pri 17\xc2\xa0% otrok z DKA sprva diagnosticirali gastroenteritis.\n_START_SECTION_\n\xc5\xbdivljenjski slog\n_START_PARAGRAPH_\nZaloga zlahka dostopne neonesna\xc5\xbeene vode in dobre higienske navade ob\xc4\x8dutno zmanj\xc5\xa1ujejo pogostnost oku\xc5\xbebe in klini\xc4\x8dno pomembnega gastroenteritisa. Osebni ukrepi (kot je umivanje rok z milom) so dokazano zmanj\xc5\xa1ali pojavnost in raz\xc5\xa1irjenost gastroenteritisa tako v nerazvitem kot tudi v razvitem svetu za kar 30\xc2\xa0%. U\xc4\x8dinkoviti so lahko tudi geli za razku\xc5\xbeevanje na alkoholni osnovi. Za nadzor je v krajih s slabo higieno poleg splo\xc5\xa1nega izbolj\xc5\xa1anja ravni higiene pomembno predvsem dojenje. Materino mleko zmanj\xc5\xa1uje tako pogostnost oku\xc5\xbeb kot tudi njihovo trajanje. Pomaga tudi izogibanje kontaminirani hrani in pija\xc4\x8di.\n_START_SECTION_\nCepljenje\n_START_PARAGRAPH_\nZaradi u\xc4\x8dinkovitosti in varnosti cepiva proti rotavirusom je Svetovna zdravstvena organizacija (WHO) leta 2009 svetovala, da se z njim po vsem svetu cepi otroke. Na voljo je dvoje komercialnih cepiv proti rotavirusom in \xc5\xa1e ve\xc4\x8d jih je v razvoju. V Afriki in Aziji so ta cepiva omejila pojavnost hudih obolenj pri dojen\xc4\x8dkih in dr\xc5\xbeave, ki uvedle programe cepljenja na nacionalni ravni, so ugotovile upad v \xc5\xa1tevilu novih obolenj in v njihovi resnosti. Cepivo lahko tudi zmanj\xc5\xa1a verjetnost za bolezen pri necepljenih otrocih, saj zmanj\xc5\xa1uje \xc5\xa1tevilo oku\xc5\xbeb v obtoku. Program cepljenja proti rotavirusom v ZDA, ki se izvaja od leta 2000, je zmanj\xc5\xa1al \xc5\xa1tevilo primerov driske za 80 odstotkov. Prvi odmerek cepiva je treba dati dojen\xc4\x8dkom, ko so stari \xc5\xa1est do 15 tednov. Za peroralno cepivo proti koleri je ugotovljeno, da pri 50\xe2\x88\x9260\xc2\xa0% primerov u\xc4\x8dinkuje ve\xc4\x8d kot dve leti._NEWLINE_Obe cepivi, ki sta na tr\xc5\xbei\xc5\xa1\xc4\x8du, sta peroralni cepivi (vkapata se v usta in ne dajeta z injekcijo). Cepivo je namenjeno majhnim otrokom od 6. tedna do 6. meseca starosti. Za\xc5\xa1\xc4\x8dita s cepljenjem proti oku\xc5\xbebi z rotavirusi traja vsaj 2 leti, ni pa mo\xc5\xbeno govoriti o kolektivni za\xc5\xa1\xc4\x8diti, ker niti po preboleli bolezni niti po cepljenju ni trajne imunosti in se z rotavirusi lahko oku\xc5\xbeimo ve\xc4\x8dkrat.\n_START_SECTION_\nObvladovanje\n_START_PARAGRAPH_\nGastroenteritis je obi\xc4\x8dajno akutna in samoomejujo\xc4\x8da bolezen, ki ne potrebuje zdravljenja z zdravili. Za blage do zmerne primere dehidracije je najprimernej\xc5\xa1a peroralna rehidracijska terapija (ORT). Metoklopramid in/ali ondansetron sta lahko v pomo\xc4\x8d pri nekaterih otrocih, butilskopolamin pa pomaga pri bole\xc4\x8dinah v trebuhu.\n_START_SECTION_\nRehidracija\n_START_PARAGRAPH_\nPrimarna terapija gastroenteritisa pri otrocih in odraslih je rehidracija. Prednost ima pri tem peroralno rehidracijsko zdravljenje, intravensko dajanje pa je potrebno, \xc4\x8de gre za zmanj\xc5\xa1ano raven zavesti ali hudo dehidracijo. Peroralna nadomestna terapija s kompleksnimi ogljikovimi hidrati (torej snovmi iz p\xc5\xa1enice ali ri\xc5\xbea) naj bi bila u\xc4\x8dinkovitej\xc5\xa1a od terapij, ki temeljijo na enostavnih sladkorjih. Pija\xc4\x8de, ki imajo veliko enostavnih sladkorjev, kot so brezalkoholne pija\xc4\x8de in sadni sokovi, se za otroke, mlaj\xc5\xa1e kot 5 let, ne priporo\xc4\x8dajo, saj lahko drisko poslab\xc5\xa1ajo. Lahko se daje navadna voda, \xc4\x8de bolj specifi\xc4\x8dni in u\xc4\x8dinkoviti pripravki niso na voljo ali pa za obolelo osebo niso okusni. \xc4\x8ce je treba, se pri otrocih za dajanje teko\xc4\x8din lahko uporabi nazogastri\xc4\x8dna intubacija.\n_START_SECTION_\nPrehrana\n_START_PARAGRAPH_\nDojene otroke je priporo\xc4\x8dljivo \xc5\xa1e naprej dojiti na obi\xc4\x8dajen na\xc4\x8din, pri dojen\xc4\x8dkih na stekleni\xc4\x8dki pa nadaljevati s hranjenjem s stekleni\xc4\x8dko takoj po rehidraciji z ORT. Hranila brez laktoze ali z zmanj\xc5\xa1ano koli\xc4\x8dino laktoze obi\xc4\x8dajno niso potrebna. Otroci naj med obdobji driske u\xc5\xbeivajo obi\xc4\x8dajno hrano, izjema so \xc5\xbeivila z visokim dele\xc5\xbeem enostavnih sladkorjev, ki se jim je treba izogibati. Dieta BRAT (\xc2\xbbbananas, rice, applesauce, toast and tea\xc2\xab\xc2\xa0\xe2\x88\x92 banane, ri\xc5\xbe, jabol\xc4\x8dni sok, prepe\xc4\x8denec in \xc4\x8daj) se ne priporo\xc4\x8da ve\xc4\x8d, saj vsebuje premalo hranil in v primerjavi z obi\xc4\x8dajno prehrano nima nobene prednosti. Za nekatere probiotike so ugotovili, da so koristni, saj so skraj\xc5\xa1ali trajanje bolezni in zmanj\xc5\xa1ali pogostost stolic, poleg tega naj bi bili u\xc4\x8dinkoviti pri prepre\xc4\x8devanju in zdravljenju z antibiotiki povezane driske. Fermentirani mle\xc4\x8dni izdelki (na primer jogurt) so prav tako koristni. Nadomestila za cink naj bi bila u\xc4\x8dinkovita tako za zdravljenje kot tudi za prepre\xc4\x8devanje driske pri otrocih v razvijajo\xc4\x8dem se svetu.\n_START_SECTION_\nAntiemetiki\n_START_PARAGRAPH_\nAntiemetiki so lahko v pomo\xc4\x8d pri otrocih, \xc4\x8de bruhajo. Ondansetron je do neke mere uporaben; obstajajo posredni dokazi, da en odmerek zmanj\xc5\xa1a potrebo po intravenskih teko\xc4\x8dinah, bla\xc5\xbei bruhanje in zmanj\xc5\xa1a potrebo po hospitalizaciji. Po drugi strani je uporaba ondansetrona pri otrocih mogo\xc4\x8de povezana s pove\xc4\x8dano mo\xc5\xbenostjo za ponovno hospitalizacijo. Intravenski pripravek ondansetrona se lahko daje peroralno, \xc4\x8de to klini\xc4\x8dna presoja upravi\xc4\x8duje. Tudi metoklopramid naj bi bil koristen. Dimenhidrinat sicer bla\xc5\xbei bruhanje, vendar ka\xc5\xbee, da pomembne klini\xc4\x8dne koristi nima.\n_START_SECTION_\nAntibiotiki\n_START_PARAGRAPH_\nAntibiotiki se za gastroenteritis po navadi ne uporabljajo, \xc4\x8deprav se jih v\xc4\x8dasih priporo\xc4\x8da, posebno pri hudih bolezenskih znakih ali \xc4\x8de se izolira (ali pa nanj sumi) bakterijski vzrok, ki je na antibiotike ob\xc4\x8dutljiv. \xc4\x8ce se uporabljajo antibiotiki, je makrolid (na primer azitromicin) zaradi ni\xc5\xbeje stopnje odpornosti primernej\xc5\xa1i od fluorokinolona. Psevdomembranozni kolitis, do katerega po navadi pride zaradi jemanja antibiotikov, se zdravi tako, da se preneha z jemanjem povzro\xc4\x8ditelja, sam kolitis pa se nato zdravi z metronidazolom ali vankomicinom. Med mikroorganizmi, ki se odzivajo na terapijo z antibiotiki, so \xc5\xa1igele, Salmonella typhi in vrste iz rodu Giardia. Pri obolenjih, ki jih povzro\xc4\x8data Giardia in Entamoeba histolytica, je zdravljenje s tinidazolom bolj primerno in uspe\xc5\xa1no, kot \xc4\x8de se daje metronidazol. Svetovna zdravstvena organizacija priporo\xc4\x8da uporabo antibiotikov pri majhnih otrocih, ki imajo hkrati krvavo drisko in vro\xc4\x8dino.\n_START_SECTION_\nSredstva proti gibljivosti\n_START_PARAGRAPH_\nU\xc4\x8dinkovine, ki zavirajo peristaltiko, pomenijo teoreti\xc4\x8dno tveganje za zaplete in \xc4\x8detudi so klini\xc4\x8dne izku\xc5\xa1nje pokazale, da je verjetnost za to nizka, se ta zdravila odsvetujejo pri ljudeh s krvavo drisko ali drisko z vro\xc4\x8dino. Opioidni analog loperamid se obi\xc4\x8dajno uporablja za simptomatsko zdravljenje driske, ne priporo\xc4\x8da pa se pri zdravljenju otrok, ker lahko prehaja \xc5\xa1e nerazvito krvno-mo\xc5\xbegansko pregrado in povzro\xc4\x8di zastrupitev. Bizmutov subsalicilat, netopen kompleks trivalentnega bizmuta in salicilata, se lahko uporablja pri blagih do zmernih primerih, vendar pa je teoreti\xc4\x8dno mo\xc5\xbena zastrupitev s salicilatom.\n_START_SECTION_\nZgodovina in kulturni pomen\n_START_PARAGRAPH_\nIzraz\xc2\xa0\xc2\xbbgastroenteritis\xc2\xab\xc2\xa0je bil prvi\xc4\x8d uporabljen leta 1825. Pred tem so ga poznali med drugim kot trebu\xc5\xa1ni tifus,\xc2\xa0\xc2\xbbcholera Morbus\xc2\xab,\xc2\xa0\xc2\xbbzvijanje v trebuhu\xc2\xab,\xc2\xa0\xc2\xbbkolika\xc2\xab\xc2\xa0in kar je \xc5\xa1e podobnih arhai\xc4\x8dnih poimenovanj za akutno drisko._NEWLINE_Sam gastroenteritis je dobil tudi ve\xc4\x8d pogovornih imen, kot so\xc2\xa0\xc2\xbbMontezumovo ma\xc5\xa1\xc4\x8devanje\xc2\xab,\xc2\xa0\xc2\xbbdelhijski trebuh\xc2\xab,\xc2\xa0\xc2\xbbla turista\xc2\xab\xc2\xa0ipd. Bolezen je odigrala vlogo v \xc5\xa1tevilnih voja\xc5\xa1kih kampanjah.\n_START_SECTION_\nRaziskave\n_START_PARAGRAPH_\nV razvoju so \xc5\xa1tevilna cepiva proti gastroenteritisu, na primer cepiva proti oku\xc5\xbebi s \xc5\xa1igelo in enterotoksigeni Escherichia coli (ETEC), ki sta vodilna bakterijska povzro\xc4\x8ditelja gastroenteritisa na svetu.\n_START_SECTION_\nGastroenteritis pri \xc5\xbeivalih\n_START_PARAGRAPH_\nMnogi povzro\xc4\x8ditelji gastroenteritisa pri ljudeh povzro\xc4\x8dajo bolezen tudi pri ma\xc4\x8dkah in psih. Najpogostej\xc5\xa1i organizmi so kampilobakterji, Clostridium difficile, Clostridium perfringens in salmonele. Tudi veliko strupenih rastlin lahko povzro\xc4\x8di podobne simptome._NEWLINE_Nekateri povzro\xc4\x8ditelji so bolj specifi\xc4\x8dni za posamezne vrste. Prenosljiv koronavirus gastroenteritisa (TGEV) se pojavlja pri pra\xc5\xa1i\xc4\x8dih in povzro\xc4\x8da bruhanje, drisko in dehidracijo. Domnevajo, da se na pra\xc5\xa1i\xc4\x8de prena\xc5\xa1a z divjih ptic; konkretnega zdravila za bolezen ni. Na ljudi se ne prena\xc5\xa1a.'